[{"text_idx": "#000002", "text": "Mynychodd dros 100 o bobl y cyfarfod cyhoeddus a drefnwyd gan AC Ynys Mo\u0302n Rhun ap Iorwerth i drafod y cynigion ar gyfer Canolfan \u2018Zorbio\u2019 rhwng Llanfairpwll a Phorthaethwy.\nRoedd cynghorwyr lleol a chynrychiolwyr y datblygwyr Zorb Eryri hefyd yn bresennol yn y cyfarfod llawn dop a gynhaliwyd yng Ngwesty Carreg Bran neithiwr.\nYn dilyn y cyfarfod, dywedodd Rhun ap Iorwerth AC:\n\u201cGyda cymaint o bobl wedi cysylltu gyda mi am hyn, roeddwn yn meddwl y byddai\u2019n ymarfer defnyddiol i gael pawb mewn un cyfarfod, boed o blaid neu yn erbyn, a rhoi cyfle i bobl gael dweud eu dweud mewn fforwm gyhoeddus. Roeddwn wrth fy modd bod cynrychiolwyr y cwmni hefyd wedi mynychu.\u201d\nMae\u2019r AC lleol wedi dweud y bydd yn awr yn ysgrifennu at y Cyngor Sir gyda chrynodeb o\u2019r pwyntiau a godwyd yn ystod y cyfarfod ac mewn gohebiaeth uniongyrchol gydag ef. Ychwanegodd:\n\u201cAr o\u0302l clywed barn y bobl heno, mae\u2019n amlwg iawn nad yw pobl yn y rhan hon o Ynys Mo\u0302n yn dymuno i\u2019r datblygiad Zorb fod yn y lleoliad eiconig yma ar lan y Fenai. Felly, er bod cefnogaeth i\u2019r bobl ifanc hyn sydd wedi dod ymlaen a\u0302\u2019r syniad, y neges glir heno oedd y dylent ailystyried y lleoliad a\u2019i osod mewn man arall.\u201d"}]